## *מעשה מרכבה*

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

(הסיכום נכתב ע"י הרב אורי דסברג, ונערך ע"י בראון דסברג)

(א) וַיְהִי בִּשְׁלשִׁים שָׁנָה בָּרְבִיעִי בַּחֲמִשָּׁה לַחֹדֶשׁ וַאֲנִי בְתוֹךְ הַגּוֹלָה עַל נְהַר כְּבָר נִפְתְּחוּ הַשָּׁמַיִם וָאֶרְאֶה מַרְאוֹת אֱלֹהִים:

(ב) בַּחֲמִשָּׁה לַחֹדֶשׁ הִיא הַשָּׁנָה הַחֲמִישִׁית לְגָלוּת הַמֶּלֶךְ יוֹיָכִין:

(ג) הָיֹה הָיָה דְבַר ה' אֶל יְחֶזְקֵאל בֶּן בּוּזִי הַכֹּהֵן בְּאֶרֶץ כַּשְׂדִּים עַל נְהַר כְּבָר וַתְּהִי עָלָיו שָׁם יַד ה':

(ד) וָאֵרֶא וְהִנֵּה רוּחַ סְעָרָה בָּאָה מִן הַצָּפוֹן עָנָן גָּדוֹל וְאֵשׁ מִתְלַקַּחַת וְנֹגַהּ לוֹ סָבִיב וּמִתּוֹכָהּ כְּעֵין הַחַשְׁמַל מִתּוֹךְ הָאֵשׁ:

(ה) וּמִתּוֹכָהּ דְּמוּת אַרְבַּע חַיּוֹת וְזֶה מַרְאֵיהֶן דְּמוּת אָדָם לָהֵנָּה:

(ו) וְאַרְבָּעָה פָנִים לְאֶחָת וְאַרְבַּע כְּנָפַיִם לְאַחַת לָהֶם:

(ז) וְרַגְלֵיהֶם רֶגֶל יְשָׁרָה וְכַף רַגְלֵיהֶם כְּכַף רֶגֶל עֵגֶל וְנֹצְצִים כְּעֵין נְחשֶׁת קָלָל:

(ח) וִידֵי אָדָם מִתַּחַת כַּנְפֵיהֶם עַל אַרְבַּעַת רִבְעֵיהֶם וּפְנֵיהֶם וְכַנְפֵיהֶם לְאַרְבַּעְתָּם:

(ט) חֹבְרֹת אִשָּׁה אֶל אֲחוֹתָהּ כַּנְפֵיהֶם לֹא יִסַּבּוּ בְלֶכְתָּן אִישׁ אֶל עֵבֶר פָּנָיו יֵלֵכוּ:

(י) וּדְמוּת פְּנֵיהֶם פְּנֵי אָדָם וּפְנֵי אַרְיֵה אֶל הַיָּמִין לְאַרְבַּעְתָּם וּפְנֵי שׁוֹר מֵהַשְּׂמֹאול לְאַרְבַּעְתָּן וּפְנֵי נֶשֶׁר לְאַרְבַּעְתָּן:

(יא) וּפְנֵיהֶם וְכַנְפֵיהֶם פְּרֻדוֹת מִלְמָעְלָה לְאִישׁ שְׁתַּיִם חֹבְרוֹת אִישׁ וּשְׁתַּיִם מְכַסּוֹת אֵת גְּוִיֹּתֵיהֶנָה:

(יב) וְאִישׁ אֶל עֵבֶר פָּנָיו יֵלֵכוּ אֶל אֲשֶׁר יִהְיֶה שָׁמָּה הָרוּחַ לָלֶכֶת יֵלֵכוּ לֹא יִסַּבּוּ בְּלֶכְתָּן:

(יג) וּדְמוּת הַחַיּוֹת מַרְאֵיהֶם כְּגַחֲלֵי אֵשׁ בֹּעֲרוֹת כְּמַרְאֵה הַלַּפִּדִים הִיא מִתְהַלֶּכֶת בֵּין הַחַיּוֹת וְנֹגַהּ לָאֵשׁ וּמִן הָאֵשׁ יוֹצֵא בָרָק:

(יד) וְהַחַיּוֹת רָצוֹא וָשׁוֹב כְּמַרְאֵה הַבָּזָק:

(טו) וָאֵרֶא הַחַיּוֹת וְהִנֵּה אוֹפַן אֶחָד בָּאָרֶץ אֵצֶל הַחַיּוֹת לְאַרְבַּעַת פָּנָיו:

(טז) מַרְאֵה הָאוֹפַנִּים וּמַעֲשֵׂיהֶם כְּעֵין תַּרְשִׁישׁ וּדְמוּת אֶחָד לְאַרְבַּעְתָּן וּמַרְאֵיהֶם וּמַעֲשֵׂיהֶם כַּאֲשֶׁר יִהְיֶה הָאוֹפַן בְּתוֹךְ הָאוֹפָן:

(יז) עַל אַרְבַּעַת רִבְעֵיהֶן בְּלֶכְתָּם יֵלֵכוּ לֹא יִסַּבּוּ בְּלֶכְתָּן:

(יח) וְגַבֵּיהֶן וְגֹבַהּ לָהֶם וְיִרְאָה לָהֶם וְגַבֹּתָם מְלֵאֹת עֵינַיִם סָבִיב לְאַרְבַּעְתָּן:

(יט) וּבְלֶכֶת הַחַיּוֹת יֵלְכוּ הָאוֹפַנִּים אֶצְלָם וּבְהִנָּשֵׂא הַחַיּוֹת מֵעַל הָאָרֶץ יִנָּשְׂאוּ הָאוֹפַנִּים:

(כ) עַל אֲשֶׁר יִהְיֶה שָּׁם הָרוּחַ לָלֶכֶת יֵלֵכוּ שָׁמָּה הָרוּחַ לָלֶכֶת וְהָאוֹפַנִּים יִנָּשְׂאוּ לְעֻמָּתָם כִּי רוּחַ הַחַיָּה בָּאוֹפַנִּים:

(כא) בְּלֶכְתָּם יֵלֵכוּ וּבְעָמְדָם יַעֲמֹדוּ וּבְהִנָּשְׂאָם מֵעַל הָאָרֶץ יִנָּשְׂאוּ הָאוֹפַנִּים לְעֻמָּתָם כִּי רוּחַ הַחַיָּה בָּאוֹפַנִּים:

(כב) וּדְמוּת עַל רָאשֵׁי הַחַיָּה רָקִיעַ כְּעֵין הַקֶּרַח הַנּוֹרָא נָטוּי עַל רָאשֵׁיהֶם מִלְמָעְלָה:

(כג) וְתַחַת הָרָקִיעַ כַּנְפֵיהֶם יְשָׁרוֹת אִשָּׁה אֶל אֲחוֹתָהּ לְאִישׁ שְׁתַּיִם מְכַסּוֹת לָהֵנָּה וּלְאִישׁ שְׁתַּיִם מְכַסּוֹת לָהֵנָּה אֵת גְּוִיֹּתֵיהֶם:

(כד) וָאֶשְׁמַע אֶת קוֹל כַּנְפֵיהֶם כְּקוֹל מַיִם רַבִּים כְּקוֹל שַׁדַּי בְּלֶכְתָּם קוֹל הֲמֻלָּה כְּקוֹל מַחֲנֶה בְּעָמְדָם תְּרַפֶּינָה כַנְפֵיהֶן:

(כה) וַיְהִי קוֹל מֵעַל לָרָקִיעַ אֲשֶׁר עַל רֹאשָׁם בְּעָמְדָם תְּרַפֶּינָה כַנְפֵיהֶן:

(כו) וּמִמַּעַל לָרָקִיעַ אֲשֶׁר עַל רֹאשָׁם כְּמַרְאֵה אֶבֶן סַפִּיר דְּמוּת כִּסֵּא וְעַל דְּמוּת הַכִּסֵּא דְּמוּת כְּמַרְאֵה אָדָם עָלָיו מִלְמָעְלָה:

(כז) וָאֵרֶא כְּעֵין חַשְׁמַל כְּמַרְאֵה אֵשׁ בֵּית לָהּ סָבִיב מִמַּרְאֵה מָתְנָיו וּלְמָעְלָה וּמִמַּרְאֵה מָתְנָיו וּלְמַטָּה רָאִיתִי כְּמַרְאֵה אֵשׁ וְנֹגַהּ לוֹ סָבִיב:

(כח) כְּמַרְאֵה הַקֶּשֶׁת אֲשֶׁר יִהְיֶה בֶעָנָן בְּיוֹם הַגֶּשֶׁם כֵּן מַרְאֵה הַנֹּגַהּ סָבִיב הוּא מַרְאֵה דְּמוּת כְּבוֹד ה' וָאֶרְאֶה וָאֶפֹּל עַל פָּנַי וָאֶשְׁמַע קוֹל מְדַבֵּר:

### שלוש מרכבות בספר יחזקאל

הראשונה: פרק א עד פרק ג,יד. ואפשר להוסיף את שאר פסוקי פרק ג.

השניה: פרק ח עד פרק יא. בכל מעשה מרכבה נזכר ענין היד "ותפל עלי שם יד ה'" ביטוי לעוצמה (עיין רד"ק ריש פרק ח). כאן כבר דרשו חז"ל על עשר מסעות שגלתה שכינה, השכינה בתנועה לעומת הקביעות שבישיבת ה' על כסאו. ואם כן זו מרכבה של תזוזה.

השלישית – פרק מג.[[1]](#footnote-1)

בפרק א מופיעה המלה "מראות" שלוש פעמים, ומראה הוא טשטוש כמו שכתב בעל ה'תניא' ו'לקוטי תורה'. פסוק ג' מראה על טשטוש שבטשטוש של המראה במעשה מרכבה. יחזקאל מדגיש שבצעירותו מה שראה הוא טשטוש שבטשטוש, וכעת בזקנותו הוא רואה את אותו מראה באופן ברור יותר. כאן לא נזכר יד ה' (עיין רד"ק) כאן אין תנועה, אלא סטטיקה כמו בישעיהו, וכשאין תנועה אין עוצמה, בתנוחה אין רעש ועצמה.

ועיין דברי הימים א כח,יח[[2]](#footnote-2). מפורש שמרכבה וכרובים הוא זהה, ומכאן מקור הביטוי בדברי חז"ל.

הרמב"ם (במורה נבוכים ג,ה) כתב שהביטוי "מורא" מופיע ג' פעמים במעשה מרכבה, ונאמר אנו שאף הביטוי "מראות אלקים" מופיע ג' פעמים, מתאים למספר המרכבות המופיעות ביחזקאל.

1. הביטוי "מרכבה" לא מופיע בפרקים ח' ומ"ג, אלא רק בפרק א'. אולם, בפרקים ח' ומ"ג יש ביטוי, שקושר מראות אלו לנבואת המרכבה של פרק א'. בפרק ח',ד' נאמר: "וְהִנֵּה-שָׁם כְּבוֹד אֱלֹהֵי יִשְׂרָאֵל כַּמַּרְאֶה אֲשֶׁר רָאִיתִי בַּבִּקְעָה". בפרק מ"ג,ג' נאמר: "כְמַרְאֵה הַמַּרְאֶה אֲשֶׁר רָאִיתִי כַּמַּרְאֶה אֲשֶׁר-רָאִיתִי בְּבֹאִי לְשַׁחֵת אֶת-הָעִיר וּמַרְאוֹת כַּמַּרְאֶה אֲשֶׁר רָאִיתִי אֶל-נְהַר כְּבָר".

   בפרק א' יחזקאל יושב בבבל על נהר כבר, ורואה את מרכבת ה'. כפי שנראה בהמשך, מראה זה מייצג את זה שכביכול גם ה' עצמו יצא לגלות בבל. מאוחר יותר, בפרק ח', יחזקאל רואה את מה שקדם לכך, והוא רואה כביכול את ה' עולה על המרכבה בירושלים, לפני שהוא יוצא לבבל. בפרק מ"ג יחזקאל מתנבא שהוא בירושלים, ונראה שהוא רואה את ה' חוזר בפתאומיות מהגלות.

   הסבר זה מאיר את כל פרקים מ'-מ"ז. בפרקים אלו מתאר יחזקאל את בית המקדש. הקב"ה מופיע בפרק מ"ג, באמצע התיאור. ואז בפרקים מ"ג-מ"ד יחזקאל מנחה את הכהנים כיצד לטהר את בית המקדש, כי ה' כבר הופיע, והם עדיין לא מוכנים.

   הסבר זה חשוב בנוגע לדיון נוסף:

   הנוצרים טוענים שנבואות המקדש והגאולה של יחזקאל מתארים את הבית השני. מכיוון שהוא כבר חרב, נבואות אלו כבר אינן רלוונטיות. כנגדן, אנו טוענים שיחזקאל התנבא על הבית השלישי, כפי שאומר ר' יוסף אלבו (ספר העקרים ד', מ"ב) "נבואת בניין הבית אשר ביחזקאל אף על פי שנתקיים קצתה בבית שני [...] מכל מקום הדבר מבואר שיש דברים הרבה ביחזקאל שלא נתקיימו בימי עזרא כלל ולא בבית שני". סביר להניח שר' יוסף אלבו לא התכוון לפרט קטן כזה או אחר בתיאור המקדש, אלא לפרט המרכזי שבתיאור, לגילוי השכינה. השכינה לא שרתה בבית שני, ולכן התיאור של תחילת פרק מ"ג, שבו ה' מופיע בחזרה במקדש, מתאים רק לגאולת הבית השלישי שיבב"א. [ב.ד] [↑](#footnote-ref-1)
2. "וּלְתַבְנִית הַמֶּרְכָּבָה הַכְּרוּבִים זָהָב לְפֹרְשִׂים וְסֹכְכִים עַל-אֲרוֹן בְּרִית ה'". [↑](#footnote-ref-2)